7. ΑΠΟΦΑΣΗ ΥΠΟΥΡΓΟΥ ΕΘΝΙΚΗΣ ΑΜΥΝΑΣ Αριθ. Φ. 4541/301083 της 11/18 Δεκ. 1995 (ΦΕΚ Β΄ 1040) Καθορισμός των δικαστικών καταστημάτων στα οποία θα συνεδριάζουν τα στρατιωτικά δικαστήρια. Έχοντας υπόψη: α. Το άρθρ. 169 παρ. 1 του Στρατιωτικού Ποινικού Κώδικα (Κυρωτικός Νόμ. 2287/95, ΦΕΚ Α΄ 20/95). β. Το άρθρ. 29 Α΄ του Νόμ. 1558/85 «Κυβέρνηση και Κυβερνητικά Όργανα», που προστέθηκε με το άρθρ. 27 του Νόμ. 2081/92 (ΦΕΚ Α΄ 154/92). γ. Το γεγονός ότι από τις διατάξεις της παρούσας απόφασης δεν προκαλείται δαπάνη σε βάρος του Κρατικού Προϋπολογισμού, αποφασίζουμε: Καθορίζουμε τα δικαστικά καταστήματα, στα οποία θα συνεδριάζουν τα στρατιωτικά δικαστήρια, ως ακολούθως: α.Το Αναθεωρητικό Δικαστήριο, ως Α΄ μεν Τμήμα στο δικαστικό κατάστημα της οδού Πέτρου Ράλλη 1, στο Ρουφ Αττικής (Στρατόπεδο Γαζή), ως Β΄ δε Τμήμα στο δικαστικό κατάστημα του Στρατοδικείου Θεσσαλονίκης. β. Το Στρατοδικείο Αθηνών, στο δικαστικό κατάστημα της οδού Πέτρου Ράλλη 1, στο Ρουφ Αττικής (Στρατόπεδο Γαζή). γ.Το Στρατοδικείο και το Αεροδικείο Λάρισας, στο δικαστικό κατάστημα της οδού Μ. Αλεξάνδρου και Πατρόκλου (Στρατόπεδο ΣΥΦΛ). δ. Το Στρατοδικείο Θεσσαλονίκης, στο δικαστικό κατάστημα εντός του στρατοπέδου Γ.Σ.Σ. ε. Το Στρατοδικείο Ξάνθης, στο δικαστικό κατάστημα της οδού Λευκού Πύργου και 4ης Οκτ. (Δυτική Πτέρυγα του κτιρίου του πρώην Δημοτικού Νοσοκομείου Ξάνθης). στ. Το Στρατοδικείο, Ναυτοδικείο και Αεροδικείο Χανίων, στο Δικαστικό Μέγαρο Χανίων. ζ. Το Ναυτοδικείο Πειραιώς, στο δικαστικό κατάστημα της οδού Ακτής Μουτσοπούλου 66, στον Πειραιά. η. Το Αεροδικείο Αθηνών, στο δικαστικό κατάστημα της οδού Δημητρίου Σούτσου 40, περιοχής Αμπελοκήπων. 